রেড রোড-কাণ্ডে বায়ুসেনার যৌথ তদন্তের প্রস্তাব ফিরিয়ে দিতে পারে রাজ্য। লালবাজার সূত্রের খবর, আইনগত কারণেই যে প্রস্তাব মানা সম্ভব নয় বায়ুসেনা কর্তৃপক্ষের কাছে তা স্পষ্ট করে দেওয়া হবে।
গত ১৯ জানুয়ারি কলকাতা পুলিশের কমিশনার সুরজিৎ করপুরকায়স্থকে চিঠি দিয়ে যৌথ তদন্তের আর্জি জানিয়েছিল বায়ুসেনা। চিঠিতে রেড রোড-কাণ্ডে গঠিত বিশেষ তদন্তকারী দলে বায়ুসেনার এক প্রতিনিধিকে রাখার অনুরোধ জানানো হয়েছিল। একইসঙ্গে তদন্তে পাওয়া তথ্যপ্রমাণ এবং সাক্ষীদের বয়ানের প্রতিলিপিও চাওয়া হয়েছিল। তদন্তকারী দলে প্রতিনিধি রাখার ক্ষেত্রে বায়ুসেনার যুক্তি ছিল, এতে তদন্তের গতিপ্রকৃতির দিকে তারা নজর রাখতে পারবে। দ্বিতীয় আর্জি সম্পর্কে বক্তব্য, বায়ুসেনাও ঘটনার অনুসন্ধান করছে। তাই ‘কোর্ট অফ এনকোয়ারি’তে তথ্যপ্রমাণ এবং সাক্ষীদের বয়ান প্রয়োজন। ঘটনাচক্রে, গত ১৯ জানুয়ারি চিঠি দেওয়া হলেও বুধবারই বিষয়টি প্রকাশ্যে আসে। আর তার একদিনের মধ্যে বৃহস্পতিবার বায়ুসেনার প্রস্তাবে রাজ্যের তরফে সবুজ সংকেত না-দেওয়ার ইঙ্গিত মিলল।
রাজ্যের এই অবস্থান সম্পর্কে পুলিশমহলের একাংশের ব্যাখ্যা, বায়ুসেনার অফিসারের মৃত্যু হলেও রেড রোডের ঘটনা সাধারণ আইনশৃঙ্খলার এক্তিয়ারভুক্ত। আইন অনুযায়ী ঘটনার তদন্ত থেকে অপরাধীকে আদালতে তোলা—সবটাই পুলিশের এক্তিয়ারভুক্ত। সেনাবাহিনী নিজের চৌহদ্দির মধ্যে ঘটনার অনুসন্ধান করতে পারে। তার বিচার হবে তাদের নিজস্ব কোর্টে। পুলিশের রুজু করা মামলায় বায়ুসেনার অবশ্য সাক্ষ্য দেওয়ার ক্ষেত্রে বাধা নেই। একইসঙ্গে পুলিশমহলের ওই অংশের বক্তব্য, রাজ্যের যুক্তি বায়ুসেনা কর্তৃপক্ষ সহজে মানবেন কি না, তা নিয়ে সন্দেহের অবকাশ রয়েছে।   
প্রসঙ্গত, গত ১৩ জানুয়ারি ভোরে রেড রোডে প্রজাতন্ত্র দিবসের কুচকাওয়াজ চলাকালীন বায়ুসেনার অফিসার অভিমন্যু গৌড়কে পিষে দেয় সোহরাব ভাইদের গাড়ি। ঘটনার সময় অডি গাড়িতে ক’জন ছিল তা নিয়ে কলকাতা পুলিশ এবং বায়ুসেনার বক্তব্য ভিন্ন। কলকাতা পুলিশের দাবি, গাড়িতে একাধিক ব্যক্তি ছিল। বায়ুসেনা প্রথম থেকে বলে আসছে গাড়ি একজনই চালাচ্ছিল। তদন্ত যাতে ঠিক পথে চলে সে জন্য পুলিশ কমিশনার থেকে রাজ্যের মুখ্যসচিব—সকলের সঙ্গে বৈঠক করেছেন বায়ুসেনার প্রতিনিধি।
আগামিকাল, শনিবার ঘটনার চার্জশিট জমা দেওয়ার কথা। ওইদিনই ধৃত সাম্বিয়া সোহরাব, নূল আলম (জনি) এবং শাহনওয়াজ খানকে (শানু) আদালতে তোলা হবে। প্রসঙ্গত, এদিন পুলিশ কমিশনারের সঙ্গে বৈঠক করেন কলকাতা পুলিশের যুগ্ম কমিশনার (অপরাধ দমন), ডিসিডিডি (২) এবং গুন্ডাদমন এবং নার্কোটিক শাখার দুই অ্যাসিস্ট্যান্ট কমিশনার।